Henrik Frandsen (M), 2025-04-23:
Tak for ordet, formand.
Vi er alle bekendt med redegørelsen, som klima-, energi- og forsyningsministeren sendte til os forud for samrådet lige her inden påske.
Jeg vil gerne starte med at sige, at jeg er glad for redegørelsen.
Den giver et klart billede af, hvad der er sket, og den beskriver fint forløbet.
Den bekræfter i øvrigt også det, som ministeren tidligere har gjort rede for, både mundtligt og skriftligt, men også gjort rede for over for udvalget.
Derfor vil jeg gerne sige, at jeg føler mig fuldt betrygget.
Ministeren har ved flere lejligheder givet en uforbeholden undskyldning og gentaget den så sent som i den tale, som ministeren holdt her ved mødets start.
Ministerens undskyldning er blevet fremført klart og tydeligt, og den er blevet fremført utallige gange, og det er netop det, at ministeren står ved sit ansvar her, der viser, at det er en minister med stor ansvarlighed, vi har med at gøre.
Det vidner i virkeligheden om en meget stor ansvarlighed i forhold til ministergerningen.
Men i det hele taget mener jeg, at det nu er på tide, at vi ser fremad og fokuserer på det arbejde, der ligger foran os.
Vi kan alle være enige om, at der er store opgaver, vi mangler at løse.
Jeg tror, at vi alle, uanset partifarve, gerne vil tilbage til at udvikle og til at styrke den grønne omstilling.
Det vil vi i hvert fald meget, meget gerne i Moderaterne.
For det her handler ikke kun om tekniske redegørelser eller enkeltstående kommunikationsforløb; det handler om at sikre fremtidens energiforsyning, om at opbygge et elnet, der kan følge med den grønne udvikling, og om at skabe et samfund, der står stærkt, også for de kommende generationer.
Så hvad det virkelig handler om nu, er, at vi kommer videre og får sat fart på den grønne omstilling.
Vi skal udbygge elnettet hurtigere.
Det ved vi alle.
Vi ved også, at der er mange faktorer, der spiller ind.
De har været nævnt utallige gange i dag, men jeg vil alligevel nævne nogle af dem: stigende priser, lange myndighedsbehandlingstider, forsyningskæder, der er under pres osv.
Ministeren sagde det selv meget præcist i samrådet.
Elnettet er ligesom andre dele af den grønne omstilling ramt af en række ydre forhold.
Der er allerede igangsat et arbejde i ministeriet for at accelerere udbygningen af den grønne omstilling, og det arbejde skal vi støtte, og vi skal have fokus på fremtiden.
Vi skal sikre, at der ikke bliver spændt ben for det, vi alle sammen gerne vil opnå.
Vi i Moderaterne vil tilbage i arbejdstøjet, for klimakrisen venter ikke.
Vi ønsker at styrke og udvikle den grønne omstilling, ikke bare for os selv, men for de generationer, der kommer efter os.
De kommer jo efter os i en verden, der hele tiden forandrer sig, og derfor er det også vigtigt, at vi som politikere kan tage ansvar og komme videre sammen.
Ministeren har gjort sit.
Han har lagt redegørelsen frem, han har beklaget flere gange, og han har vist, at han tager sagen alvorligt.
Nu er det på tide, at vi også kommer videre.
Vi skal tilbage i arbejdstøjet og have luft under vingerne i den grønne omstilling.
For det handler om at sikre fremtidens energiforsyning, om at opbygge et elnet, der kan følge med den grønne udvikling, og om at skabe et konkurrencedygtigt samfund, der er stærkt.
Og det er ikke mindst af hensyn til de kommende generationer.
Tak for ordet.
Jeg går ud fra, at spørgsmålet går på september måned 2024, altså om jeg var orienteret på det tidspunkt, da pressemeddelelsen var under udarbejdelse.
På det tidspunkt kendte jeg ikke til den analyse.
Det gjorde jeg ikke.
Men jeg har selvfølgelig ligesom alle andre jo fulgt med i den almindelige debat, læst aviser, set, hvad der blev skrevet, og snakket med aktører udeomkring i landskabet osv.